b"\n_START_ARTICLE_\nSlibino ordinas\n_START_SECTION_\n\xc4\xaevadas\n_START_PARAGRAPH_\nSlibino ordin\xc4\x85 \xc4\xafk\xc5\xabr\xc4\x97 Vengrijos karalius ir b\xc5\xabsimasis \xc5\xa0ventosios Romos imperijos imperatorius Zigmantas Liuksemburgietis ir jo antroji \xc5\xbemona Barbora Ciliet\xc4\x97 1408 m. gruod\xc5\xbeio 12 d. pagal \xc5\xa0v. Jurgio ordino, 1326 m. \xc4\xafkurto Vengrijos karaliaus Karolio I, pavyzd\xc4\xaf._NEWLINE_Ordino glob\xc4\x97jais buvo laikomi legendiniai drakono nugal\xc4\x97tojai \xe2\x80\x93 \xc5\xa0v. Jurgis ir \xc5\xa0v. Margarita (i\xc5\xa1 Antiochijos). Anot legendos, Margarita buvo praryta slibino, bet su Dievo pagalba nesu\xc5\xbeeista i\xc5\xa1sivadavo i\xc5\xa1 jo pilvo._NEWLINE_Ordino simbolis buvo slibinas, uodega apsivij\xc4\x99s savo kakl\xc4\x85 (Ouroboros). \xc5\xa0is simbolis buvo ne\xc5\xa1iojamas vir\xc5\xa1 drabu\xc5\xbei\xc5\xb3 pakabintas ant kaklo arba pe\xc4\x8di\xc5\xb3. Nuo 1418 iki Zigmanto Liuksemburgie\xc4\x8dio mirties simbolis tur\xc4\x97jo papildm\xc4\x85 u\xc5\xbera\xc5\xa1\xc4\x85 \xe2\x80\x9eO quam misericors est deus justus et pius\xe2\x80\x9c (\xe2\x80\x9eO, koks miela\xc5\xa1irdingas yra Dievas, teisingas ir gailestingas\xe2\x80\x9c). Zigmantas liep\xc4\x97 j\xc4\xaf palaidoti su auksiniu slibinu, pakabintu ant kaklo. Laikui b\xc4\x97gant simbolis da\xc5\xbenai keit\xc4\x97si, bet slibinas ir kry\xc5\xbeius visada buvo Ordino sudedamoji dalis. I\xc5\xa1 prad\xc5\xbei\xc5\xb3 tai buvo raudonas kry\xc5\xbeius sidabriniame lauke._NEWLINE_Kai riteris b\xc5\xabdavo priimamas \xc4\xaf Slibino ordin\xc4\x85, jis \xc4\xafsipareigodavo ginti krik\xc5\xa1\xc4\x8dionyb\xc4\x99.\n_START_SECTION_\nIstorija\n_START_PARAGRAPH_\n\xc4\xae ordin\xc4\x85 buvo priimta daug politiniu ir kariniu po\xc5\xbei\xc5\xabriu \xc4\xaftaking\xc5\xb3 asmenybi\xc5\xb3. Tarp j\xc5\xb3 buvo Steponas Lazarevi\xc4\x8dius (Serbija), Mikalojus i\xc5\xa1 Garos, Stiboras Stiberi\xc4\x8dietis, Pilypas Ozorietis ir kiti did\xc5\xbei\xc5\xabnai. V\xc4\x97liau, Niurnbergo reichstage Zigmantas Liuksemburgietis nutar\xc4\x97 i\xc5\xa1pl\xc4\x97sti Ordino gretas. \xc4\xae Ordin\xc4\x85 buvo priimtas poetas Oswaldas von Wolkensteinas ir Valakijos princas Vladas II, kuris ta proga gavo prievard\xc4\xaf Drakul, kaip priklausomyb\xc4\x97s Ordinui \xc5\xbeenkl\xc4\x85. Pastarasis labiau \xc5\xbeinomas, kaip \xc5\xbeiaurumu pagars\xc4\x97jusio Vlado III Drakulos t\xc4\x97vas. Buvo ir toki\xc5\xb3 Ordino nari\xc5\xb3, kurie nors ir neprisiekdavo i\xc5\xa1tikimyb\xc4\x97s Ordinui, kaip s\xc4\x85jungininkai buvo priimami \xc4\xaf jo gretas. Tarp toki\xc5\xb3 buvo Lenkijos karalius Jogaila, Lietuvos didysis kunigaik\xc5\xa1tis Vytautas (Zigmantas Liuksemburgietis atsiunt\xc4\x97 Vytautui Drakono ordin\xc4\x85 1429 m.), Anglijos karalius Henrikas V, ital\xc5\xb3 Venecijos ir Veronos valdovai Carrara, Scaligeris. Vadovaujant\xc4\xaf vaidmen\xc4\xaf Ordine u\xc5\xbe\xc4\x97me Garos ir Chilli gimin\xc4\x97s. Jie buvo \xc4\xafsipareigoj\xc4\x99 ginti karali\xc5\xa1k\xc4\x85j\xc4\x85 \xc5\xa1eim\xc4\x85 ir jos draugus, b\xc5\xabti i\xc5\xa1tikimais Ordinui. Ordino statut\xc4\x85 paruo\xc5\xa1\xc4\x97 Vengrijos teismo kancleris 'Eberhardas (Oradeos vyskupas)'. M\xc5\xabs\xc5\xb3 dienas \xc5\xa1is statutas pasiek\xc4\x97 1707 m. padarytoje kopijoje, pagal kuri\xc4\x85 paskelbtas 1841 m."